Damian Rielly, unul dintre cei mai buni jurnaliști englezi experți în doping, a analizat cazul Simonei Halep. Simona Halep a fost suspendată 4 ani pentru dopaj, fiind acuzată că a consumat roxadustat, o substanță interzisă în sportul profesionist. Ce a avut de spus Damian Rielly despre tenismena româncă?
În prezent, Simona Halep așteaptă verdictul celor de la TAS (Tribunalul de Arbitraj Sportiv din Lausanne). Completul analizează probele prezentate de cele două părți, Simona Halep și ITIA, și urmează să dea un verdict final. Tenismena a declarat în repetate rânduri că este nevinovată și va face tot ce îi stă în putință să dovedească acest lucru.
În schimb, un cunoscut jurnalist englez susține că aceasta ar trebui interzisă să mai joace tenis pentru tot restul vieții. Damian Rielly a precizat, într-un interviu pentru publicația iamsport.ro, că sportivii depistați pozitiv cu orice substanță interzisă ar trebui să primească automat interdicția pe viață din sport. O asemenea măsură ar simplifica mai mult lucrurile în sportul profesionist.
Damian Rielly susține că sportivii ar trebui să-și asume responsabilitatea pentru ceea ce se află în corpul lor.
"Întotdeauna mi se pare greu de crezut. Dacă ar fi după mine, orice atlet găsit cu ceva în organism care nu poate fi cumpărat într-un supermarket bine aprovizionat ar fi interzis pe viață. Cred că acest lucru ar simplifica lucrurile în mod semnificativ. Așa cum e acum, e mereu loc pentru interpretări sau justificări.
Sportivii ar trebui, desigur, să își asume responsabilitatea finală pentru ceea ce se află în corpul lor. Acestea fiind spuse, dacă un atlet este păcălit să ingurgiteze ceva fără să știe, cel care l-a pus acolo ar trebui să fie găsit vinovat de o infracțiune penală – exact așa cum sunt vinovați de comiterea unei infracțiuni penale nemernici care strecoară Rohypnol (n.r. – drogul violului) în băuturile unor femei neștiutoare.", a fost mesajul jurnalistului englez pentru sportivii care sunt prinși dopați, scrie iamsport.ro.
Dacă nu va mai putea să joace tenis, Simona Halep intenționează să se implice activ în proiectele desfășurate în cadrul fundației ce îi poartă numele. Fundația a fost înființată în 2018 și se axează pe trei domenii-cheie: sport, sănătate și educație.
"Înființarea fundației este o dorință mai veche a mea dar este și o nouă provocare pentru mine, mijlocul prin care, pe termen lung, pot să dau și eu ceva înapoi. Alături de partenerii mei voi încerca să dezvolt proiecte de lungă durată. Unul din obiectivele de bază ale fundației este acela de a lasa o moștenire după încheierea carierei. Practic, în momentul retragerii mele din tenis, mă voi dedica 100% acestui proiect", se arată pe site-ul oficial al Fundaţiei Simona Halep.